मुंबई और उसके आसपास के इलाकों में जबर्दस्त बारिश से पैदा हुए हालात पर ‘इन्कलाब डेली’ मुंबई ने लिखा है, मुंबई में पिछले कुछ दिनों से जारी झमाझम बारिश ने ऐसे सूरते हाल पैदा कर दिए हैं कि अब मुंबईवासियों में खौफ और चिंता पैदा हो गई है। हकीकत ये है कि जब बारिश का मौसम अपने शबाब पर होता है तभी समझ में आता है कि हम, हमारी सरकार, हमारा प्रशासन कितने पानी में है। प्राकृतिक आपदाओं से निपटने के लिए क्यों पहले से पर्याप्त और पुख्ता इंतजामात नहीं किए जाते। सुप्रीम कोर्ट के उस आदेश पर जिसमें कहा गया है कि जो लोग आगरा के निवासी नहीं हैं, उन्हें जुम्मे को ताजमहल परिसर के भीतर स्थित मस्जिद में नमाज पढ़ने की इजाजत नहीं होगी, ‘रोजनामा राष्ट्रीय सहारा’ लखनऊ ने लिखा है, इस ऐतिहासिक इमारत की सुरक्षा को लेकर यकीनन कोई समझौता नहीं किया जा सकता। लेकिन साथ ही इस बात का भी ध्यान रखना जरूरी है कि ताजमहल की सुरक्षा के नाम पर ऐसा कोई काम नहीं किया जाए जिससे विवाद पैदा हो।और अंत में।।